***The Good Shepherd*** er en amerikansk spion-film fra 2006 med Robert De Niro, Matt Damon og Angelina Jolie på rollelisten. Handlingen i filmen er løst basert på virkelige hendelser, og er bygd opp rundt historien om hvordan Central Intelligence Agency ble grunnlagt. Filmens hovedperson, Edward Wilson (spilt av Matt Damon), skal være løst basert på spioner som James Jesus Angleton og Richard M. Bissell.

Sammendrag
----------

Et fotografi og et lydopptak blir levert anonymt hjemme hos den høytstående CIA-agenten Edward Wilson (Matt Damon) etter Invasjonen av Cuba i 1961 mislykkes på grunn av en ukjent lekkasje på amerikansk side. Filmen hopper deretter tilbake til 1939. Edward studerer ved Yale University, og blir invitert til Skull and Bones, et hemmelig samfunn. Han må avsløre en personlig hemmelighet som en del av innvielsen, og han avslører at han som ung gutt i 1925 fant selvmordsbrevet til faren sin, Thomas (Timothy Hutton), og at han aldri leste dette brevet. Etter seremonien, nevner noen i brorskapet at Edwards far, en admiral, skulle utnevnes til USAs marineminister, før det ble stilt spørsmål ved lojaliteten hans. 

Edward blir rekruttert av FBI-agent Sam Murach (Alec Baldwin), som påstår at Edwards professor, Dr. Fredericks (Michael Gambon), er spion for nazistene, og han ber Edward om hjelp til å avsløre professoren. I tillegg antyder han at professoren er homofil. Edwards handlinger fører til at Dr. Fredericks blir tvunget til å trekke seg fra sin stilling ved universitetet. Edward har et forhold til en døv med-student, Laura (Tammy Blanchard), men senere blir han forført av Margaret Russell (Angelina Jolie), sin venns søster. General William Sullivan (Robert De Niro) tilbyr Edward en stilling ved Office of Strategic Services (OSS) som gjør at han blir utstasjonert i London. Senere er Edward og Laura på stranden, og Margarets bror avslører at Margaret er gravid med Edwards barn, og han ber ham om å "gjøre det som er forventet." Laura, som kan lese på lepper, går sin vei. 

Edward gifter seg med Margaret. I bryllupet aksepterer Edward tilbudet om en jobb i OSS, og han blir sendt til London umiddelbart. General Bill Sullivan krever at Edward innfinner seg i England innen en uke, og han reiser fra sin nygifte kone. I London møter han sin tidligere professor Fredericks, som faktisk var en britisk etterretningsagent som skulle infiltrere en organisasjon som støttet nazistene samtidig som han var professor ved Yale, og dette gjorde at amerikanerne trodde at han var en fiendtlig spion. En etterretningsoffiser i det britiske SOE, Arch Cummings (Billy Crudup), forteller Edward at Fredericks homofile forhold utgjør en sikkerhetsrisiko. Edward blir bedt om å ta seg av sin tidligere mentor, og Fredericks ber Wilson å slutte som spion "mens han fremdeles har en sjel". Kort tid senere blir Fredericks brutalt drept, og kroppen hans blir dumpet i Themsen. 

I etterkrigstidens Berlin begynner kappløpet om det teknologiske overtaket mellom Sovjetunionen og USA, og begge landene prøver å rekruttere så mange forskere som mulig. Edward møter sin sovjetiske motpart som bruker kodenavnet "Ulysses". De planlegger en utveksling av forskere - sovjeterne ber om en tysk nazist og noen slaviske forskere, men amerikanerne hovedsakelig leter etter jødiske forskere. Edward blir assistert av en tolk, Hanna Schiller (Martina Gedeck), som bruker noe som ligner på et høreapparat. Gjennom en sjelden telefonsamtale hjem til familien får Edward vite fra sønnen sin at hans kone har en affære. Edward aksepterer Hannas invitasjon til middag hjemme hos henne, og de har sex. Edward innser at Hanna kan høre uten høreapparatet sitt, og han skjønner at hun er en sovjetisk spion. Hanna blir drept, og Ulysses blir varslet gjennom høreapparatet som Hanna plantet i Edwards tekanne. 

Etter seks år i London kommer Edward hjem til sin kone og sønn. Margaret forteller at broren hennes er død, og hun innrømmer at hun hadde et kort forhold til en annen mann. Når hun spør om Edward hadde noen utenomekteskapelige forhold i London, svarer Edward at "det var en feiltakelse." General Sullivan besøker Edward igjen. Denne gangen for å grunnlegge en ny etterretningsorganisasjon - CIA - hvor Edward skal samarbeide med en tidligere kollega, Richard Hayes (Lee Pace) under ledelse av Phillip Allen (William Hurt). Edward aksepterer tilbudet. Edwards første oppdrag omhandler kaffe i Mellom-Amerika hvor Sovjet prøver å få innflytelse. Edward får øye på Ulysses i bakgrunnen i et fotografi sammen med en statsleder, men han nevner ikke dette til noen. 

En CIA-agent blir i all hemmelighet sendt som representant for Mayan Coffee Company til Sør-Amerika, og Edward mener at agenten ikke bør gå med en ring som viser at han studerte ved Yale. Edward sørger for at det slippes løs gresshopper fra et fly under et offentlig arrangement hvor flere russere (inkludert Ulysses) møter en sentralamerikansk statsleder. Edward mottar senere en boks fra Mayan Coffee Company (antageligvis fra Ulysses) som inneholder en avkappet finger, med en ring fra Yale. Hånden og ringen er sannsynligvis fra CIA-agenten. Edward, Margaret og sønnen deres går til et julebord. Sønnen tisser i buksene av frykt, fordi han er livredd og tror at faren hans er involvert i mørke og farlige hemmeligheter. General Sullivan nevner at Phillip Allen skulle sitte i ledelsen hos Mayan Coffee Company, og Edward sørger for å få sjekket Allens privatøkonomi. 

En russer søker om asyl i USA, og utgir seg for å være den høytstående KGB-agenten Valentin Mironov. Han blir intervjuet av Edward som er overbevist om mannens ærlighet. Edward møter sin tidligere kjæreste, Laura, og de går på restaurant. Senere mottar Margaret anonymt flere bilder av Laura og Edward som kysser og går inn i en taxi sammen. En fortvilet Margaret konfronterer ektemannen, og Edward avslutter forholdet til Laura. Det dukker opp enda en russisk avhopper, som hevder at han er den virkelige Valentin Mironov, og at den første mannen egentlig er Yuri Modin, en KGB-agent som arbeider direkte for Ulysses. Edward tror ikke på ham, og mannen blir banket opp og torturert. I tillegg blir han gitt flytende LSD, fordi dette angivelig var et sannhetsserum. Til tross for narkotika og tortur, insisterer den andre avhopperen at han er den virkelige Mironov. 

Mironov latterliggjør amerikanerne fordi de tror på mytene om Sovjetunionen som han kaller "et flott show" og "rust som har blitt malt over". Avhopperen innser at han aldri kommer til å bli trodd. Han sier en siste gang at han virkelig er Valentin Mironov, før han kaster seg gjennom et vindu og lander på fortauet flere etasjer nedenfor. Den første mannen som påstod at han er Valentin Mironov, som har bivånet hele opptrinnet sammen med Edward, foreslår at han skal ta LSD for å bevise at han snakker sant, men Edward tror at dette er unødvendig. Edward besøker sønnen, Edward jr, ved Yale University. Sønnen har sluttet seg til Skull and Bones akkurat som faren. Han har også blitt vervet av CIA. Margaret trygler Edward om å overtale sønnen sin til å ikke begynne i CIA. Men Edward jr blir med likevel, fordi han tror at dette vil bringe ham nærmere faren sin. Dette øker isfronten mellom Edward og Margaret. 

Senere overhører Edward jr. at faren og en annen agent diskutere den kommende invasjonen av Cuba. Edward tror at sønnen kan ha overhørt samtalen, og han advarer sønnen om å holde kjeft om det han har overhørt. Margaret flytter ut, og reiser til moren sin i Arizona. Filmen hopper deretter tilbake til pakken som ble levert anonymt til Edward i begynnelsen av filmen. CIA analyser blant annet kirkeklokkene, en takvifte, og andre lyder som høres på lydbåndet. De mener at fotografiet kan ha blitt tatt i Léopoldville, Kongo. Edward reiser dit, og finner ut hvor fotografiet ble tatt. Edward innser at fotografiet og lydbåndet er av sønnen, Edward jr, når han ser et lite modell-skip på nattbordet. På det uskarpe fotografiet var dette det eneste objektet som CIA ikke klarte å identifisere. Ulysses dukker opp og spiller av en uredigert versjon av lydbåndet, som avslører Edward jr sammen med en elskerinne, en sovjetisk spion som heter Miriam. 

Edward jr gir Miriam gradert informasjon som han overhørte sin far snakke om. Dermed får Sovjet vite om den kommende amerikanske operasjonen på Cuba. Ulysses oppfordrer Edward til å spionere for Sovjet i bytte mot at de beskytter sønnen hans. Edward gir ikke noe klart svar på hvorvidt han går med på dette. Edward konfronterer sønnen som sier at han er forelsket, og han vil gifte seg med Miriam. Edward jr nekter å tro at Miriam er en sovjetisk agent. Edward eksponerer Valentin Mironov som den sovjetiske spionen Yuri Modin etter å ha funnet beviser på hans sanne identitet i en bok gitt til ham av Arch Cummings, som også blir avslørt som en sovjetisk agent. Cummings flykter til Sovjetunionen. Edward møter Ulysses i et museum, og han nekter å forråde sitt land. Han mener at ettersom sovjeterne vant på Cuba, så er det ikke nødvendig å skade Edward jr. Ulysses sier om Edward jr sin forlovede at: "Ingen av oss kan være helt sikker på om henne". Edward og Margaret kommer til Kongo hver for seg, for å delta i bryllupet til sønnen deres. 

Miriam kommer til Kongo i et lite fly, men under flyturen blir hun kastet ut av flyet. Edward opplyser sønnen om Miriams død, og han benekter enhver tilknytning til dette. Edward blir synlig bestyrtet når sønnen avslører at Miriam var gravid. Edward møter en tidligere venn, Hayes, fra Skull and Bones i det nye CIA-hovedkvarteret som fremdeles er under oppbygging. Hayes forteller at Phillip Allen har trukket seg på grunn av finansiell utilbørlig, og USAs president har bedt Hayes om å bli den nye CIA-direktøren. Hayes forteller Edward at han trenger noen han kan stole på, og han vil at Edward skal bli den første sjefen i avdelingen for kontraspionasje i CIA. Edward sitter deretter i hjemmet sitt, og leser selvmordsbrevet til faren sin. Dette er første gang Edward leser brevet, og faren avslører at han forrådte landet sitt. Han oppfordrer Edward til å vokse opp og bli en god mann, ektemann og far, og leve et liv i anstendighet og sannhet. Edward innser at han ikke har gjort noen av disse tingene, og han ødelegger brevet. Filmen slutter med at Edward forlater sitt gamle kontor. Han flytter til sitt nye kontor, i det nye CIA-hovedkvarteret.

Rolleliste
----------

* Matt Damon som Edward Wilson.
* Angelina Jolie som Margaret Wilson
* Robert De Niro som general William Sullivan, løst basert på William Donovan.
* Alec Baldwin som FBI-agent Sam Murach
* William Hurt som CIA-direktør Philip Allen, basert på Allen Dulles
* Joe Pesci som Joseph Palmi, delvis basert på Sam Giancana og Santo Traffic Jr.
* Billy Crudup som Arch Cummings, basert på Kim Philby, Angletons fortrolige.
* Tammy Blanchard som Laura
* Michael Gambon som Dr. Fredericks
* John Sessions som Valentin Mironov / Yuri Modin, basert på Anatoliy Golitsyn.
* Martina Gedeck som Hanna Schiller
* Lee Pace som assisterende CIA-direktør Richard Hayes, basert på Richard Helms.
* Mark Ivanir som den virkelige Valentin Mironov, løst basert på Yuri Nosenko
* Oleg Stefan som den sovjetiske agenten Ulysses
* Liya Kebede som Miriam.

Eksterne lenker
---------------

* Offisiell hjemmeside.
* (en) *The Good Shepherd* på Internet Movie Database Rediger på Wikidata

* (sv) *The Good Shepherd* i Svensk Filmdatabas Rediger på Wikidata

* (da) *The Good Shepherd* i Danmark Nationale Filminstitut Rediger på Wikidata

* (en) *The Good Shepherd* på AllMovie Rediger på Wikidata

* (fr) *The Good Shepherd* på Allociné Rediger på Wikidata

* (nl) *The Good Shepherd* på MovieMeter Rediger på Wikidata

* (en) *The Good Shepherd* på American Film Institute Rediger på Wikidata

* (en) *The Good Shepherd* på Rotten Tomatoes Rediger på Wikidata

* (en) *The Good Shepherd* på Metacritic Rediger på Wikidata

* (en) *The Good Shepherd* på Box Office Mojo Rediger på Wikidata

|  |  |
| --- | --- |
| Oppslagsverk/autoritetsdata | Encyclopædia Britannica **·** MusicBrainz
 |